[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 11.3.2008 г.

COM(2008) 143 окончателен

2006/0145 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 251, параграф 2, втора алинея от Договора за ЕО относно обща позиция на Съвета за приемането на регламент на Европейския парламент и на Съвета относно добавките в храни

(представена от Комисията)

2006/0145 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 251, параграф 2, втора алинея от Договора за ЕОотноснообща позиция на Съвета за приемането на регламент на Европейския парламент и на Съвета относно добавките в храни

1. ХРОНОЛОГИЯ

Дата на предаване на предложението на Европейския парламент и на Съвета (документ COM(2006) 428 окончателен — 2006/0145 (COD)): | 28 юли 2006 г. |

Дата на становището на Европейския икономически и социален комитет: | 25 април 2007 г. |

Дата на становището на Европейския парламент на първо четене: | 10 юли 2007 г. |

Дата на предаване на измененото предложение: | 24 октомври 2007 г. |

Дата на политическото споразумение: | 17 декември 2007 г. |

Дата на приемане на общата позиция: | 10 март 2008 г. |

2. ЦЕЛ НА ПРЕДЛОЖЕНИЕТО НА КОМИСИЯТА

В Бялата книга за безопасността на храните (COM (1999) 719 окончателен) Комисията обяви, че ще актуализира и опрости съществуващото законодателство по отношение на добавките в храни (действие 11 от бялата книга). С това предложение се цели да се:

- опрости законодателството относно добавките в храни, като се създаде единен инструмент за принципите, процедурите и разрешенията;

- предоставят на Комисията изпълнителни правомощия за актуализиране на списъка на Общността с разрешени добавки в храни;

- потърси становището на Европейския орган за безопасност на храните (ЕОБХ) за оценката на безопасността на добавките в храни;

- установи програма за повторна оценка на съществуващите добавки в храните;

- изиска издаването на разрешения за добавки, които се състоят от, съдържат или са произведени от генетично модифицирани организми съгласно Регламент (ЕО) № 1829/2003 на Европейския парламент и на Съвета от 22 септември 2003 г. относно генетично модифицираните храни и фуражи.

3. КОМЕНТАРИ ОТНОСНО ОБЩАТА ПОЗИЦИЯ

3.1. Общ коментар

Комисията подкрепя общата позиция, така както е приета от Съвета на 10 март 2008 г. Тя е в съответствие с целите и с възприетия в първоначалното предложение на Комисията подход и отразява принципите на редица предложени от Европейския парламент изменения.

3.2. Изменения, внесени от Европейския парламент на първо четене, които са приети от Комисията и са в съответствие с общата позиция

Общата позиция отразява духа на по-голямата част от 39-те изменения, които бяха приети от Комисията изцяло, частично или с някои редакционни промени.

Във връзка с критериите за разрешаване на употребата на добавки в храните, и по-специално относно значението на понятието „заблуждаване на потребителя“ общата позиция включва промени, които отчитат някои от забележките на Европейския (ЕП), формулирани в изменения 3 и 30.

Общата позиция включва и изменения (в съображение 7 и в членове 1 и 6), които отразяват факта, че въпреки че влиянието върху околната среда не е сред общите условия за разрешаването на добавки в храните, то представлява легитимен фактор, който следва да се вземе предвид. Така например в случаите, когато бъдат установени неблагоприятни въздействия върху околната среда, те могат да бъдат взети предвид при разрешаването или преразглеждането на условията за употреба. Тези изменения съдържат препратки към останалите принципи от общото законодателство в областта на храните, т.е., че правилата относно използваните в храните добавки ще гарантират ефективното функциониране на вътрешния пазар и високо ниво на защита на човешкото здраве и интересите на потребителите, в това число практиките за лоялна търговия с храни, като се взема под внимание околната среда. Тези промени отразяват екологичните аспекти, формулирани в изменения 1, 7 и 25 на ЕП. В общата позиция също така бе изменено съображение 7 по отношение на употребата на потенциално алергенни добавки в храните; тази промяна отразява до известна степен принципа, формулиран в изменение 1 на ЕП.

Съветът предложи предложението да бъде изменено, така че дефиницията за quantum satis да бъде включена в член 3 и внесе съответни промени в член 11. ЕП предложи сходни промени в изменения 21 и 36. Комисията може да приеме тези предложения, ако бъдат приети езиковите промени, включени в членове 3 и 12 от измененото предложение на Комисията.

Новият член 5 от общата позиция уточнява, че никой не може да пуска на пазара добавка в храната или храна, в която се съдържа такава добавка, ако употребата им не отговаря на изискванията на регламента. Това пояснение бе поискано и от ЕП в изменения 9 и 22.

Що се отнася до взаимодействието между предложения регламент и Регламент (ЕО) № 1829/2003 относно генетично модифицираните храни и фуражи, ЕП поясни в изменения 4, 38 и 63, че процедурите по оценка и одобрение по смисъла на тези два регламента могат да се проведат едновременно. Този важен принцип също бе отразен в общата позиция.

Съображения 20 и 21 и няколко члена от общата позиция бяха променени с оглед въвеждането на процедурата по регулиране с контрол и привеждането в съответствие на предложения регламент с Решение 2006/512/ЕО на Съвета за изменение на Решение 1999/468/ЕO за установяване на условията и реда за упражняване на изпълнителните правомощия, предоставени на Комисията. Тези разпоредби са в съответствие с изменения 64rev, 47, 48, 67rev, 79, 68rev, 80, 51 и 69rev, направени от ЕП в тази връзка; разликата обаче е в това, че общата позиция включва в някои случаи прибягване до съкращаване на сроковете. Този аспект не бе отразен в измененото предложение на Комисията.

Общата позиция включва в член 28 разпоредба, в която се уточнява, че при прехвърлянето на сега действащите разрешения за добавки в храните в новите приложения, добавките в храни или употребите им, които вече не са необходими, не следва да се прехвърлят. Това отразява принципа, формулиран в изменение 55 на ЕП. Общата позиция отразява също така и промяна, наложила се в член 28, вследствие на решението за включване на добавките в ароматизанти в приложение III на регламента, а не в приложение II. Този принцип е предложен и от ЕП в изменения 58 и 59.

3.3. Изменения, внесени от Европейския парламент на първо четене, които са приети от Комисията, но не са включени в общата позиция

Изменение 28 на ЕП предложи одобрението на хранителна добавка да се обосновава посредством изложеното съображение относно критериите за разрешение и на причините за решението. В измененото си предложение Комисията прие принципа на изменението от гледна точка на това, че всяко решение за разрешение на дадена добавка в храните следва да обосновава причините за това; в тази връзка Комисията включи в измененото предложение ново съображение 8.

3.4. Нови разпоредби, внесени от Съвета и приети от Комисията

Като всички добавки в храни, подсладителите, използвани като трапезни подсладители, подлежат на оценка за безопасност, преди да бъдат одобрени. Предоставената на потребителите информация следва да бъде посочена на етикетите по ясен и лесно разбираем начин. Ако е налице доказателство, че определени групи потребители завишават допустимия дневен прием в резултат на употребата на трапезни подсладители, на местно ниво биха могли да се използват други незаконодателни методи, с които на потребителите да се предостави необходимата информация. Отбелязва се фактът, че някои производители вече предоставят информация не само на етикетите. Изменението, включено в общата позиция (съображение 18 и член 22), според което производителите ще бъдат задължени да предоставят необходимата информация чрез целесъобразни средства, би било от полза както за потребителите, така и за държавите-членки при организирането на образователни кампании за потребителите, когато има необходимост от тях.

Съветът премахна изискването, според което хранителните добавки следва винаги да отговарят на конкретните установени критерии за чистота (спецификации) и просто посочи, че те трябва да отговарят на изискванията на спецификациите. Макар че тази промяна гарантира, че добавките в храни отговарят на изискванията по отношение на съдържанието на замърсители, тя пояснява, че когато добавките са смесени помежду си или са разтворени, те не трябва винаги да отговарят на други критерии за качество, като съдържание на влага или киселинност. Подобно изменение бе първоначално предложено от ЕП, но то не получи подкрепа на вота на първо четене.

В общата позиция бе включено ново съображение 16, за да бъде по-добре описан принципът на пренасяне, установен в член 17.

Що се отнася до етикетирането на добавките в храни, продавани от фирма на фирма или директно на крайния потребител, ЕП прие на първо четене редица изменения в предложението относно хранителните ензими с цел опростяване на разпоредбите за етикетирането. Общата позиция включи подобно опростяване. Въпреки различията в структурата и формулировката, изискванията за етикетирането на добавките в храни са в голяма степен в синхрон с изискванията, предложени от ЕП относно ензимите. Общата позиция съдържа и сходни на предложените от ЕП в изменения 42 и 44 разпоредби по отношение на датата за минимална трайност/срок на съхранение и дерогации за добавки в храни, доставени в големи товари, например с танкери. Общата позиция отиде по-далеч в опростяването на разпоредбите за етикетирането на добавките в храни, продавани директно на крайния потребител, които се считат за хранителен продукт и следователно попадат под обхвата на разпоредбите за етикетиране на Директива 2000/13/ЕО относно етикетирането, представянето и рекламата на храните. Измененото предложение на Комисията приема основните идеи на измененията на ЕП и отразява разпоредбите за етикетиране, одобрени от Съвета в общата позиция.

В общата си позиция Съветът внесе някои изменения в съображение 13 и в член 24, за да поясни, че нова нанометрична форма на добавка в храните би могла да се разглежда като значително отличаващ се производствен метод и следователно нуждаещ се от нова оценка на безопасността. Изменение 35 на ЕП предложи и въвеждането на специфични пределни стойности за нанометричните добавки в храни. Комисията бе на мнение, че изменението на ЕП не е необходимо, тъй като специфични ограничения вече могат да бъдат определени съгласно условията, ако след оценка на безопасността е налице подобна необходимост. Комисията е въпреки това съгласна с духа на измененията, предложени в общата позиция. При все това бе преценено, че този принцип би бил отразен по-добре в отделен член, както това се прави в член 11 от измененото предложение на Комисията.

В периода, през който действащите разрешения за добавки в храните са прегледани и прехвърлени в новото приложение, е налице вероятност текущите заявления за нови добавки или употреби на добавки в храни да бъдат оставени на изчакване. Подобен ход би забавил иновационните процеси и би имал негативно влияние върху хранителната промишленост. В тази връзка Съветът предложи изменение, с което да се позволи действащите директиви да се изменят през този преходен период посредством процедура на комитология, така че онези добавки в храни, които в момента подлежат на оценка и вече са получили положително становище от Европейския орган за безопасност на храните, да бъдат разрешени. Общата позиция следователно включва нов член 29 и съответни промени в член 33.

Общата позиция включва промяна, с която се уточнява значението на „удължаване на срока за съхранение чрез заместване на захарите“; по този начин това понятие е по-добре обяснено (член 7, буква б)). Противно на това Европейският парламент предложи този текст да бъде заличен (изменение 73). Комисията може да приеме новата формулировка, предложена в общата позиция. Общата позиция включва и допълнителни пояснения относно специфичните условия за оцветителите (член 8, буква б)) във връзка с това, че те се употребяват, за да указват отделни аромати, обичайно асоциирани с определени храни.

В предложението си Комисията първоначално предложи, че като цяло нивата на хранителните добавки следва да се прилагат за готови за консумация храни, тъй като това би могло да е от значение за изчисленията на излагането. При все това, Съветът е на мнение, че за улесняване на прилагането би било по-добре да се определят нивата в хранителните продукти, така както са пуснати на пазара, въпреки че за по-голяма яснота общата позиция включва изменение, в което се пояснява, че за храни, които трябва да бъдат възстановени или разредени, следва да се определят нива за възстановена или разредена храна. Изменение 37 на ЕП също включи препратка към понятието за „разредено състояние“. С допълнителните пояснения, предложени от Съвета, Комисията може да приеме промяната на формулировката и думите „така както са пуснати на пазара“.

Общата позиция промени член 18, който включва сега всички тълкувателни решения, включително и това, което бе първоначално включено в член 2, относно това дали дадено вещество отговаря на определението за добавка в храните. Разпоредбите в член 18 се прилагат в изпълнение на правилата, посочени в основния акт (например определението за добавка в храните). Следователно то не попада в рамките на новата процедура по регулиране с контрол и това беше отразено в общата позиция. Изменения 12, 40 и 47 на ЕП предлагат за подобни решения процедура по регулиране с контрол.

Общата позиция включва в член 29 и нова разпоредба, в която се отчита необходимостта, възникнала от промените в разпоредбите за етикетиране, да се предвиди преходен период за продуктите, които вече не съответстват на новите правила. Комисията включи подобна разпоредба в член 32 от измененото си предложение, което е може би по-уместно.

4. ЗАКЛЮЧЕНИЕ

Комисията е на мнение, че общата позиция напълно отразява ключовите елементи на първоначалното предложение и духа на много от измененията на Европейския парламент, направени на първо четене.

Следователно Комисията е съгласна с общата позиция, така както е приета с единодушие от Съвета.